Eile oli mänguvaba päev, käisime ekskursioonil. Algselt oli plaan teha Melbourne'ist kahepäevane väljasõit rendiautoga ja kuid kuna me suutsime oma juhiload Eestisse unustada ja Marek polnud kuigi vaimustatud ideest olla üksi täiskohaga autojuht, siis valisime hoopis hotellis reklaamitud ühepäevase Great Ocean Road grupiekskursiooni.  Sel valikul olid omad head ja vead - ühelt poolt tundub siinne tagurpidi liikluskord natuke hirmutav ning oli mugavam, et sellega ei pidanud ise tegelema, teiseks ei pidanud me vaatamisväärsusi, söögikohti ning teeviitasid otsides ringi ekslema, kuna meid viidi ilusti kättpidi kohale, samuti oli äärmiselt tore see, et kui madalast autost oleks me  enamasti näinud vaid möödavilksatavaid põõsaid, siis kõrge bussiga saime ookeani ja loodust sõidu pealt palju paremini näha. Hoopis teine asi aga oli sellega, et sellistel ekskursioonidel ei saa ikkagi näha just päris seda ja nii palju, kui ise tahaksid. Mitmeski kohas oleks me tahtnud rohkem aega veeta, kuid kahjuks ei olnud see võimalik, sest peatused olid üsna lühikesed.  Järgmine kord (ma usun küll, et me pole siin viimast korda) lähme kindlasti sinnakanti ikkagi ka omal käel veel, loodus on siin  võrratu, nii ookean kui maismaa. Koaalasid nägime ja kakaduusid ka, känguruid ei kohanud. Ilm oli jahe, tuuline ja pilvine, selle võtaks ka natuke parema kui kunagi veel lähme. Aga linnast väljas käia (kas omapäi või organiseeritult) tuleb siia sattudes kohe kindlasti, sest Melbourne, kuigi ilus ja huvitav ning üllatavalt spordirohke, on linn nagu linnad ikka, aga Austraalia loodus on teistmoodi kui meil ja mujal.  Mõned pildid laadisin ka jälle üles.